వైద్యం వేంకటేశ్వరాచార్యులు
వైద్యం వేంకటేశ్వరాచార్యులు ఎంతో ఖ్యాతి కీర్తి ప్రతిష్టలు పొందిన కవి, రచయిత, పరిశోధకులు
వైద్యం వేంకటేశ్వరాచార్యులు కర్నూలు మండలం రేమట గ్రామానికి చెందిన కృష్ణమ్మ, వి.పురుషోత్తం దంపతులకు కర్నూలులో01.04.1951 ఏప్రెల్‌ ఒకటిన జన్మించిన వైద్యం వేంకటేశ్వరాచార్యులు కర్నూలులోనే పెరిగారు. పాఠశాల విద్యను ఎసిపిపి ఉన్నతపాఠశాల ఉలిందకొండలో చదివారు. కళాశాల విద్యను మహబూబ్ నగర్ జిల్లాలోని మహారాణి ఆదిలక్ష్మమ్మ ఆర్ట్స్‌ అండ్‌ సైన్స్‌ కళాశాల గద్వాలలో చదివారు. స్నాతకోత్తరవిద్యను దూరవిద్యలో ఆంధ్ర విశ్వవిద్యాలయం విశాఖపట్నంలో చదివారు. 1975 నుండి 1999 వరకు సిల్వర్ జూబిలీ డిగ్రీ కళాశాల, కర్నూలు, 1999 నుండి 2004 వరకు ప్రభుత్వ డిగ్రీకళాశాల నంద్యాలలో, 2004 నుండి 2009 వరకు ప్రభుత్వ డిగ్రీకళాశాల బనగానపల్లెలో ఆచార్యులుగా పనిచేశారు. సుప్రసిద్ద కవులు కపిలవాయి లింగమూర్తి, ఆచార్య బిరుదురాజు రామరాజు, గడియారం రామకృష్ణ శర్మ, డా.శ్రీరంగాచార్య, సాహిత్య సాంగత్యంలో సాహిత్యంపై మమకారమేర్పడి రచనకు శ్రీకారం చుట్టారు.[1]
1969లో వేంకటరమణ నక్షత్రమాల పేరుతో కందపద్యాలను రాసి కలానికి పదును పెట్టారు. 10 ఆధ్యాత్మిక రచనలు చేసి 2003లో సాహితీవేత్తలు తెలుగు భాషాభిమానులచే ప్రశంసించబడిన తెలుగుభాష అనే గ్రంథాన్ని ఆటవెలదిలో తీసుకొచ్చారు. తెలుగు ఆవశ్యకతను నొక్కి చెప్పే రచన. 2004లోవ్యాసజయంతిలో కర్నూలు జిల్లాకు సంబధించిన సాహిత్య, సాంస్కృతిక, చారిత్రిక అంశాలను పరిశోధనాత్మకంగా 20 వ్యాసాలు రాశారు. 2005లోనూ వ్యాస సంపుటి వ్యాసవైజయంతిక తీసుకొచ్చారు. 2005లో ఉన్నమాట పేరుతో136 ఆటవెలదుల సూక్తులతో శతకం రాశారు. 2011లో కర్నూలు జిల్లా కవితరంగిణి పేరుతో జిల్లా కవుల చరిత్రను పరిశోధనాత్మకంగా రాశారు. ఇందులో ప్రాచీన కవులు మొదలు ఆధునికతరం కవుల వరకు వివరాలున్నాయి. ఎంతో ప్రామాణిక గ్రంధంగా జిల్లావాసులకు సమాచారాన్ని అందిస్తుంది. ఈ తరం కవులను, రచయితలను పరిశోధించి వారి వివరాలూ రాశారు. సామాజిక, సాహిత్య చరిత్రలో కర్నూలు స్థానం ఏమిటో ఈ గ్రంధం చదివితే అర్థం అవుతుంది. వెయ్యేండ్లలో కర్నూలులోని కవులు, పండితులు, రచయితలను పరిచయం చేసిన అద్భుత పరిశోధన. అంతే కాకుండా 12 పరిష్కృత రచనలు చేశారు. 5 పుస్తకాలకు సంపాదకత్వం వహించారు. ప్రసిద్ధ రచయిత పరవస్తుచిన్నయసూరి రచించిన ఆంధ్రనిఘంటువు లిఖిత ప్రతులు ఏడుసంపుటాలు అదృశ్యం అయితే అందులోని పదాలను సేకరించి పరిశోధించి అకారాది ఆంధ్రనిఘంటువు పేరుతో రచన చేసి చరిత్ర సృష్టించారు. దేశంలోని అనేక విశ్వవిద్యాలయాల్లో జరిగే జాతీయ, అంతర్జాతీయ సదస్సుల్లో పరిశోధనా పత్రాలు సమర్పించారు. 22 గ్రంథాలకు విపులమైన పీఠికలు, 56 గ్రంధాలకు ముందుమాటలు, ఐదు గ్రంధాలకు సమీక్షలు రాశారు.[2] తెలుగుభాషలోని అన్ని దిన, వార, పక్ష, మాస, త్రైసిక పత్రికల్లో ఇప్పటివరకు 200 పైచిలుకు వైద్యం రచనలు ప్రచురితమయ్యాయి. కొన్ని పత్రికలు ఆయన రచనల్ని నిరంతరం కొనసాగిస్తూ శీర్షికలు నిర్వహించారు. జాతీయ స్థాయిలో వచ్చే ప్రత్యేకసంచికల్లోనూ ఆయన రచనలు ప్రచురితం అయ్యాయి. జాతీయస్థాయి కవిసమ్మేళనాల్లో తన కవితా గళం వినిపించారు. ఆకాశవాణి కడప, హైదరాబాద్‌, కర్నూలు కేంద్రాలలో ముఖాముఖిలోనూ సాహిత్య చర్చల్లో పాల్గొన్నారు. కర్నూలు ఆకాశవాణిలో సూక్తిసుధ పేరుతో 6 దారావాహిక ప్రసారాలు అయ్యాయి. దూరదర్శన్‌లోనూ, ఎలక్ట్రానిక్‌ చానెళ్ళలోనూ ఆయనతో ముఖాముఖి ప్రసారం అయ్యింది.
కర్నూలుజిల్లా అధికారభాషా సంఘం సభ్యునిగా పనిచేశారు. తాళపత్రగ్రంధ సమాచార సేకరణలో దేశస్థాయి ఉద్యమం జరుగుతున్న తరుణంలో జిల్లాలో ఆ ఉద్యమానికి సహ సమన్వయకర్తగా పనిచేశారు. ఇప్పటివరకు గడియారం రామకృష్ణమశర్మ స్ఫూర్తి పురస్కారం, పరవస్తు చిన్నయసూరి సాహిత్య పరిశోధనా పురస్కారం, లలితకవి తాటిమానునారాయణరెడ్డి స్మారక సాహిత్య పురస్కారం, ఆచార్య దివాకర్ల వేంకటావధాని సాహిత్య పురస్కారం, బిఎన్‌ శాస్త్రి స్మారక ప్రత్యేక ప్రతిభా పురస్కారం, ప్రపంచ తెలుగు మహాసభల సందర్భంగా కర్నూలులో విశిష్ట పురస్కారం లభించాయి. ఈయన రచనలపై అనేక విశ్వవిద్యాలయాల్లో పరిశోధన జరుగుతున్నది. అనేక శతక కావ్యాలు రాసి శతకసాహిత్యంలో మేటి అనిపించుకున్నారు.[3] అవధానాల్లో పృచ్ఛకులుగానూ, అధ్యక్షులుగానూ, అవధానిగానూ చేశారు. సాహిత్యంలో బహుముఖీయ పజ్ఞాపాఠవాలు కలిగిన వీరు అనేక సాహిత్య, సాంస్కృతిక, కళాసంస్థలలో సభ్యులుగా ఉన్నారు. ఇంకా అనేక అముద్రిత రచనల్ని ముద్రించే పనిలోనూ, తితిదే ప్రాజెక్టుల నిర్వహణ, రూపకల్పన, పర్యవేక్షణలో ఉన్న వైద్యం వేంకటేశ్వరాచార్యులు సాహిత్యంలో ఆణిముత్యం.[4]
ఆయనే ఒక చరిత్ర, నిత్య సాహిత్యాన్వేషి.వెయ్యేండ్లు దాటిన తెలుగుభాష సాహిత్యాన్ని పరిశోధించి రచనలు చేసిన సాహిత్య పరిశోధకరత్న. వెయ్యేళ్ళ సాహితీచరిత్రలో కర్నూలు జిల్లాకు చెందిన 800 మంది కవులు, పండితులు రచయితలను పరిచేయం చేస్తూ పరిశోధన గ్రంథం తీసుకొచ్చిన ఘనత జిల్లాలో కవీ రచయిత చేయని సాహసం. పాతతరం రచయితలకే కాదు, వర్ధమాన రచయితలకు దిక్సూచి. పద్యం రాసినా, అవధానం చేసినా ఆయన గొంతులో పద్యమాధుర్యం, కలంలో అభివ్యక్తి ఎవ్వరినైనా ఆకట్టుకుంటుంది. పరిశోధనతో ఆయన రాసిన వ్యాసాలు, విమర్శ తెలుగుసాహిత్యంలో సంచలనాలు. జిల్లా నుండే కాదు రతనాల సీమగా పేరు గాంచిన రాయలసీమ నుండి సాహిత్యవిమర్శ రాసిన తొలి విమర్శకుడు. అధునిక సాహిత్యంలోనూ వచనకవితల్ని రాసి యువతరానికి ఆదర్శంగా నిలిచిన లబ్ధప్రతిష్టుడు. అనేక తాళపత్ర గ్రంథాలు, శాసనాలు పరిష్కరించి ఆంధ్రసాహిత్యంలో తనకంటూ ఒక స్థానం సంపాదించుకొన్న సాహితీపిపాసి. జిల్లా చరిత్రను ఖండాంతరాలకు తీసుకెళ్ళి కర్నూలులో ఏముందంటే సాహిత్యంలోని అన్ని ప్రక్రియల్లో జిల్లావాసులున్నారని తన పరిశోధన వ్యాసాల్లో తేల్చిన సుప్రసిద్ధసాహితీవేత్త. శ్రీమాన్ వైద్యం వేంకటేశ్వరాచార్యులవారు సాహితీ సంసేవనా తత్పరులే కాదు. మహా భక్తులు కూడాను. వీరు రచించిన సుదర్శన చక్ర రాజ శతకము అవశ్య పఠనీయ గ్రంథమని పఠించిన వారికి తెలియక మానదు.[5].ఆత్మ అక్షరం, శరీరం ఒక చిత్తరువు/బొమ్మ. ఇలాంటి అక్షర చిత్రబంధాలన భగవానుడు విశ్వ మహా చిత్రకావ్యంలో అసంఖ్యాకంగా రచించాడు. [6]
01. 1969 వెంకటరమణ నక్షత్రమాల - కందపద్యాలు 02. 1979 హనుమత్తారామాల - సీసపద్యాలు 03. 1979 శ్రీ కురుమూర్తిగిరినిలయ - లక్ష్మి వెంకటేశ్వర సుప్రభాతమ్, సంస్కృతం - సాంధ్రాతాత్పర్యం 04. 1983 శ్రీ కురుమూర్తి శ్రీనివాస శతకం, కంద పద్యాలు - సాంధ్రాతాత్పర్యం 05. 1983 శ్రీ కురుమూర్తి క్షేత్ర చరిత్రము, వచనము - పరిశోధనాత్మకం 06. 1988 వ్యాస త్రయం, వచనం - చౌడేశ్వరీదేవి నందవరీక సంబంధి వ్యాసాలు 07. 1988 శ్రీ దత్తజయంతి చరిత్రము, యక్షగానం - రంగయామాత్యుని రామకృష్ణకవి కృతం, తాళపత్ర ప్రతి - పరిష్కరణం 08. 1988 శ్రీ దత్తావధూత శతకం, గేయశతకం - రంగాయామాత్యుని రామకృష్ణకవి కృతం, తాళపత్ర ప్రతి - పరిష్కరణం 09. 1988 శ్రీ దత్తప్రభు శతకం గేయ శతకం - క్రిష్టిపాటి వెంకట సుబ్బకవి కృతం, తాళపత్ర ప్రతి - పరిష్కరణం 10. 1988 శ్రీ గురుదేవ దత్తధరణి సీతారామయోగీంద్ర స్వామివారి మహాత్య్మము, వచనం - పరిశోధనాత్మకం 11. 1990 శ్రీ సీతారామ కళ్యాణం యక్షగానం - దీవరవఝల సుబ్బకవి కృతం - తాళపత్ర ప్రతి - పరిష్కరణం 12. 1991 మహావాక్య ప్రకరణము, ద్విపదకావ్యం - వేదాంతం - రంగయామాత్యుని రామకృష్ణకవి కృతం 13. 1991 శ్రీ చౌడేశ్వరీ స్తోత్ర కదంబం, వివిధ పూర్వకవి విరచితం - సంస్కృతాంధ్రపద్యాలు - తాళపత్ర ప్రతి - పరిష్కరణం 14. 1991 నందవరీక ప్రశంస, వివిధ పూర్వకవి విరచితం - సంస్కృతాంధ్రపద్యాలు - తాళపత్ర ప్రతి - పరిష్కరణం 15. 1992 శంకర శతకము, తడకనపల్లి కవిరామయోగ విరచితం - సంపాదకత్వం 16. 1993 తడకనపల్లి కవిరామయోగి లఘుకృతులు - సంపాదకత్వం 17. 1993 తారకబ్రహ్మ శతకము, ద్విశతి - తడకనపల్లి కవిరామయోగి విరచితం 18. 1994 శ్రీ వెంకటేశ్వర శతకము, పులకుర్తి లక్ష్మిరెడ్డి రచితం, వ్రాతప్రతి - పరిష్కరణం 19. 1994 శంకర శతకము - నందికొటుకూరి శంకర యోగి కృతం 20. 1998 శ్రీ తిమ్మగురులీల, పద్యకావ్యం - బాలకవి గోవింద ప్రసాద విరచితం పరిష్కృతం 21. 2000 కంబగిరి లక్ష్మినృసింహ గేయశతకము - స్థలపురాణ సహితం 22. 2001 భజయతిరాజా స్తోత్రము, తెలుగు అనువాదం - టీకాతాత్పర్య సహితము 23. 2002 వ్యాస వైజయంతిక - వైష్ణవ సంబంధిత వ్యాసాలు (20) మొదటి భాగం 24. 2003 తెలుగు భాష - పద్య శతకం 25. 2004 వ్యాస వైజయంతిక - కర్నూల్ జిల్లా సంబంధిత (20) వ్యాసాలు 26. 2004 వ్యాస వైజయంతిక - సాహిత్య సంబంధిత (20) వ్యాసాలు 27. 2005 వ్యాస వైజయంతిక - వైష్ణవ సంబంధిత వ్యాసాలు (20) 28. 2005 ఉన్న మాట - పద్య శతకం 29. 2005 ఉత్తర వేంకటాచల మహాత్య్మము - శ్రీ కురుమూర్తి క్షేత్రస్థలపురాణం - సంస్కృతమూలం తెలుగు వచనీకరణం 30. 2007 ఆంధ్ర వ్యాకరణములు - పద్యాంధ్రవ్యాకరణము, సూత్రాoధ్రవ్యాకరణములు, ఆంధ్రశబ్ద శాసనము, శబ్ద లక్షణ సంగ్రహము, పరవస్తు చిన్నయసూరి విరచితం, - సంపాదకత్వం 31. 2008 చాత్తాదనామభాష్యం - పరిశోధనాత్మకం 32. 2009 సుదర్శన చక్రరాజ శతకము పద్యశతకము - స్వీయరచన, విపుల పీఠికాసహితము 33. 2011 శతక ద్వాదశి - పన్నెండు స్వీయ శతకాల సంపుటం 34. 2011 కర్నూల్ జిల్లా కవితరంగిణి - 8౦౦ కవుల సంక్షిప్త చరిత్ర 35. 2011 ఆంధ్ర నిఘంటువు పరవస్తు చిన్నయసూరి కృతం - పునర్నిర్మాణం 36. 2011 శ్రీ కరస్థల నాగలింగేశ్వర స్వామి చరిత్ర, ద్విపద కావ్యం - నాగెళ్ల శివమూర్తి కృతం,- సంపాదకత్వం 37. 2012 కవితావైజంతి - స్వీయ కవితా చాటు సంకలనం 38. 2012 యోగీశ్వర విలాసము - ద్విపద కావ్యం (18వ శతాబ్దం) నందికొటుకూరి సిద్ధయోగి కృతం - పరిష్కరణం 39. 2013 ఆంధ్రపూర్ణాచార్యా ప్రభావము, చంపూకావ్యము - దొంతిరెడ్డి పట్టాభిరామా దాసకవి కృతం, పరిష్కరణ, సంపాదకత్వం 40. 2013 శాత్తదా శ్రీవైష్ణవం చాత్తదా శ్రీవైష్ణవులకు సంబంధించిన పరిశోధనాత్మక (30) వ్యాసాలు 41. 2014 చిత్రబంధమాలిక (బంధ కవితా విలసితం, 18వ శతాబ్దపు తిరుమల బుక్కపట్టణం, అన్నయాచర్యా విరచితం) పరిష్కరణం, వ్యాఖ్యానం. 42. 2014 చిత్రం (చిత్ర కవితా విలసితం 18వ శతాబ్దపు ఆయాళూరి కందాళార్యా కృతం) పరిష్కరణం, వ్యాఖ్యానం 43. 2014 వైద్యం వారి పీఠికలు , పూర్వ సమకాలీనుల రచనలకు సంతరించిన పీఠికలు, ముందుమాటలు, సమీక్షలు 44. 2016 కవిజనాశ్రయము (మల్లియ రేచన) పరిష్కరణ, భావదీపిక వ్యాఖ్యానం. ప్రచురణ: తెలంగాణ పరిశోధన కేంద్రం, హైదరాబాద్. 45. 2016 ఆధ్యాత్మరామాయణం - (కాణాదం పెద్దన్న సోమయాజి ప్రణీతం) - పరిష్కరణ, పీఠిక, సంపాదకత్వం. ప్రచురణ : తిరుమల తిరుపతి దేవస్థానం. 46. 2018 నాడీ జంఘోపాఖ్యానం ( భారతంలోని ఉపాఖ్యాన కథ ) ప్రచురణ: తిరుమల తిరుపతి దేవస్థానం 47. 2018 ఆళ్వార్ల సంగ్రహ చరిత్ర, ప్రచురణ: తిరుమల తిరుపతి దేవస్థానం 48. 2018 కామకళ ( 1990 ప్రాంతపు స్వీయ వ్యాస రచన ) {అచ్చులో} 49. 2018 బంధకవిత్వ సర్వస్వము (డబుల్ డమ్మీ 200 పుటల గ్రంథం ) {అచ్చులో} 50. 2018 నృసింహమూర్తి దర్శనం {అచ్చులో} 51. 2018 ముద్రా దర్శనం {అచ్చులో} 52. 2018 శ్రీ కురుమూర్తి క్షేత్ర శతక సాహిత్యం, ప్రచురణ: తిరుమల తిరుపతి దేవస్థానం 53. 2018 అధ్యాత్మ రామాయణ వ్యాస చంద్రిక, ప్రచురణ: తిరుమల తిరుపతి దేవస్థానం
01. శ్రీ కురుమూర్తి శ్రీనివాస శతకము వైద్యం వేంకటేశ్వరాచార్యులు 2011 కురుమూర్తి శ్రీనివాస మహాత్మా 02. కురుమూర్తివాస శతకము వైద్యం వేంకటేశ్వరాచార్యులు 2011 కురుమూర్తివాస పాహిప్రభో 03. శ్రీరంగనాయక శతకము,వైద్యం వేంకటేశ్వరాచార్యులు,2011,రంగనాయకా, 04. శ్రీసుద్దిమళ్ళ కంబగిరి లక్ష్మీనరసింహ శతకము వైద్యం వేంకటేశ్వరాచార్యులు 2011 కంబగిరి లక్ష్మీనృసింహా 05. శ్రీసుదర్శన చక్రరాజ శతకము వైద్యం వేంకటేశ్వరాచార్యులు 2011 సచ్చరిత్ర సుదర్శన చక్రరాజ 06. శ్రీసుదర్శన చక్రరాజ శతకము వైద్యం వేంకటేశ్వరాచార్యులు 2011 సుదర్శన చక్రరాజమా 07. శ్రీ చెన్నరాయ శతకము వైద్యం వేంకటేశ్వరాచార్యులు 2011 చెన్నరాయా 08. శ్రీయతిరాజ శతకము వైద్యం వేంకటేశ్వరాచార్యులు 2011 యతిరాజా 09. తెలుగుభాష శతకము వైద్యం వేంకటేశ్వరాచార్యులు 2011 తెలుగుభాష 10. శ్రీకపిలవాయి లింగమూర్తి శతకము వైద్యం వేంకటేశ్వరచార్యులు 2011 రంగదమలకీర్తి లింగమూర్తి 11. ఉన్నామాట వైద్యం వేంకటేశ్వరాచార్యులు 2011,ఉన్నమాట వైద్యమన్నామాట 12. శ్రీ వేంకటేశ శతకము వైద్యం వేంకటేశ్వరాచార్యులు 2011 చారుదరహాస కురుమూర్తి శైలవాస విగతభవపాశ లక్ష్మీశ వేంకటేశ
వివిధ పత్రికలలో, ప్రత్యేక సంచికలలో, ప్రచురితమైన సాహిత్యం ఎంతో ఉంది. కర్నూల్, కడప, హైదరాబాద్, వరంగల్, తిరుపతి, ఆకాశవాణి కేంద్రాల ద్వారా ప్రసారమైన సాహిత్యము ఉంది.అముద్రిత రచనలు వేల పుటలలో ఉన్నాయి. పరిష్కృత పూర్వ కవుల రచనలు, స్వీయ నిర్మిత కోశాలు, వ్యాసాలు, కావ్యవ్యాఖ్యానాలు మొదలైనవి వీలును బట్టి ఆర్ధిక వనరులనుబట్టి పరుచురించే ప్రయత్నం జరుగుతున్నది.
వర్గం:కర్నూలు జిల్లా కవులు వర్గం:తెలుగు కవులు వర్గం:కర్నూలు జిల్లా ప్రముఖులు వర్గం:1951 జననాలు